Fjármálaráðherra boðaði niðurskurð og aftur niðurskurð Fulltrúar á fjármálaráðstefnu sveitarfélaganna sem nú stendur yfir í Reykjavík bjuggust ekki við að Árni Mathiesen fjármálaráðherra boðaði fagnaðarerindi af neinu tagi í ræðu sinni í dag . Myndin sem hann dró upp af ástandinu var þó enn svartari en margir höfðu búist við að sjá . Árni áætlar að heildartekjur ríkissjóðs muni dragast saman um fjórðung árið 2009 , miðað við samsvarandi tölur í ár . Þar vegur þyngst að stofnar tekjuskatts og fjármagnstekna rýrna um meira en helming og allir skattstofnar dragast saman . Ráðherrann boðaði að reglubundin framlög til Jöfnunarsjóðs sveitarfélaga myndu dragast saman um að minnsta kosti 10% og að „ tímabundin framlög “ ríkisins til Jöfnunarsjóðsins myndu ekki halda áfram . Í fjárlagavinnu yrði miðað við að skera enn meira niður frekar en auka útgjöld . Halldór Halldórsson , formaður Sambands íslenskra sveitarfélaga , og aðrir fundarmenn skildu orð ráðherrans á þann veg að ekki yrði framhald á 1,4 milljarða króna viðbótarframlagi ríkisins í Jöfnunarsjóðinn þó ekki væri sagt berum orðum . Á fundinum var lagt hart að ráðherranum að halda þessu viðbótarframlagi inni , enda væri um líf eða dauða að tefla fyrir sveitarfélög sem væru orðin „ algjörlega háð framlaginu . “ Fjármálaráðherra kvaðst í lok fundar skynja þessi skýru skilaboð til sín og myndi fara vel yfir málið í sínum ranni en lofaði engu um niðurstöðuna .